Hos Dansk Dyreværn i Aalborg er der ekstra meget vov for tiden.

Vinter er højsæson for indlevering af herreløse hunde hos Dansk Dyreværn Aalborg. Og i de seneste måneder har internatet ved Nibe fået ekstraordinært mange hunde ind i forhold til tidligere år. Alene i december og januar har internatet fået indleveret 25 herreløse hunde. Flere er blevet hentet hjem igen. Nogle har fået nye ejere, mens et kuld hvalpe og et par tæver stadig mangler et hjem. På internatet ved man ikke, hvorfor der er så mange herreløse hunde netop denne vinter. Men man har et bud på, hvorfor de dukker op i den kolde tid. - Når det er vinter, er det mørkt og koldt, og så er det ikke så sjovt at passe hund, som det er, når vejret er godt. Så er der nogle folk, der afleverer deres hund på et internat. Andre, som ikke gider hunden mere, kan finde på at lade den stikke af eller køre den ud og efterlade den et sted. Så tænker de, at den finder nok et nyt hjem, siger Rikke Nielsen der er bestyrer hos Dansk Dyreværn Aalborg.